Virallinen lehti nro C 325 , 12/11/1999 s. 0032



KIRJALLINEN KYSYMYS E-3842/98 esittäjä(t): Luciano Vecchi (PSE) komissiolle (22. joulukuuta 1998) Aihe: Kaakaopohjaisten tuotteiden kauppaa koskeva rikkomusoikeudenkäynti Italiaa vastaan Euroopan komissio on viime kuukausien aikana käynnistänyt rikkomusoikeudenkäynnin Italiaa (sekä Espanjaa) vastaan oletetun unionin sisäisen tavaroiden vapaan liikkumisen periaatteen rikkomisen vuoksi, koska Italia - soveltaen asianmukaisesti tällä hetkellä voimassa olevan kaakaopohjaisia tuotteita koskevan, vuodelta 1973 peräisin olevan direktiivin säännöksiä - estää muita kasvirasvoja kuin kaakaovoita sisältävien tuotteiden myynnin suklaan nimellä. On tietenkin muistettava, että meneillään on tämän direktiivin muuttamiseen tähtäävä lainsäädäntömenettely. Tässä kysymyksessä komissio on jopa pitänyt mahdollisena asian viemistä yhteisöjen tuomioistuimeen. Voiko komissio kertoa: - onko totta, että sen aikomuksena on viedä asia yhteisöjen tuomioistuimeen, - miksi sen mielestä Italia ja Espanja eivät saisi soveltaa tällä hetkellä voimassa olevaa vuodelta 1973 peräisin olevaa direktiiviä, - miksi sen mielestä ei tarvitse odottaa meneillään olevan lainsäädäntömenettelyn päättymistä, - miksi se jatkaa asiassa muutaman monikansallisen ryhmittymän etujen ajamista kaakaon tuottajia, suklaan "itsenäisiä" tuottajia ja eurooppalaisia kuluttajia vastaan jopa yhteisön oikeutta rikkoen? Komission jäsenen Mario Montinkomission puolesta antama vastaus (4. maaliskuuta 1999) Komissio on todellakin aloittanut kaksi rikkomisesta johtuvaa menettelyä Italiaa ja Espanjaa vastaan näissä kahdessa jäsenvaltiossa suklaatuotteiden markkinointiin sovellettavien sääntöjen takia. Tuotteita, jotka on laillisesti valmistettu jossakin toisessa jäsenvaltiossa ja jotka sisältävät muita kasvirasvoja kuin kaakaovoita, saa näissä kahdessa jäsenvaltiossa markkinoida ainoastaan suklaankorvikkeen nimikkeellä, mikä käytännössä syrjäyttää tuotteen markkinoilta. Tällä hetkellä seitsemän jäsenvaltiota sallii muiden kasvirasvojen kuin kaakaovoin lisäämisen suklaatuotteiden valmistuksessa niin, että niiden määrä on enintään viisi prosenttia tuotteen kokonaispainosta. Tämä käytäntö sallitaan nimenomaisesti elintarvikkeena käytettäviä kaakao- ja suklaatuotteita koskevan jäsenvaltioiden lainsäädännön lähentämisestä 24 päivänä heinäkuuta 1973 annetulla neuvoston direktiivillä 73/241/ETY(1), johon arvoisa parlamentin jäsen viittaa (ks. erityisesti 14 artiklan 2 kohdan a alakohta). Nämä tuotteet on näin ollen katsottava yhteisössä laillisesti valmistetuiksi tuotteiksi, ja niihin sovelletaan siis vapaan liikkuvuuden periaatetta, jollei se jäsenvaltio, joka aikoo evätä tuotteilta tämän vapauden, ole osoittanut, että ne sisältävät riskejä, tässä tapauksessa kuluttajansuojaan liittyviä. Komissio on lähettänyt edellä mainittujen rikkomisesta johtuvien menettelyjen yhteydessä kyseisille kahdelle jäsenvaltiolle EY:n perustamissopimuksen 169 artiklassa säädetyn perustellun lausunnon. Komissio tutkii parhaillaan vastauksia ja päättää menettelyjen jatkotoimista tarkastelun päätyttyä. Komissio on sitä mieltä, että direktiivi ei pakota Italiaa ja Espanjaa kieltäytymään - kuten ne käytännössä tekevät - niiden seitsemän jäsenvaltion tuotteista, jotka sallivat suklaatuotteiden valmistamisessa käytettävän enintään viisi prosenttia muita kasvirasvoja kuin kaakaovoita. Koska direktiivi ei ratkaise kysymystä näiden muiden ainesosien lisäämisestä, tavaroiden vapaata liikkuvuutta koskevat perustamissopimuksen yleiset säännöt ovat voimassa direktiivin muutosta odotettaessa. Yhteisön oikeus ei millään tavoin velvoita komissiota odottamaan johdettuun oikeuteen kuuluvaa säädöstä vaatiakseen jäsenvaltiota poistamaan kansallisen toimenpiteen, jota se pitää yhteensopimattomana perustamissopimuksen määräysten kanssa. On sitä paitsi huomattava, että direktiiviehdotuksessa(2) direktiivin 73/241/ETY muuttamisesta esitetään, että jäsenvaltiot voivat sallia suklaissa käytettävän viisi prosenttia rasvoja, ja taataan, että tuotteet saavat liikkua vapaasti yhteisössä, kunhan kääreessä ilmoitetaan selkeästi näistä rasvoista. Toimenpiteet, joita komissio on pyytänyt Espanjaa ja Italiaa tekemään meneillään olevien rikkomisesta johtuvien menettelyjen yhteydessä, ovat siis johdonmukaisia komission direktiiviehdotuksen kanssa. Edellä mainituista seikoista seuraa selkeästi, että komissio huolehtii meneillään olevien menettelyjen välityksellä voimassa olevan yhteisön oikeuden noudattamisesta ja sisämarkkinoiden moitteettomasta toimimisesta eikä missään määrin minkään ryhmän tai teollisuudenalan taloudellisten etujen suosimisesta. (1) EYVL L 228, 16.8.1973. (2) KOM(97) 682 lopullinen.